Krunoslav Kern

**Krunoslav Kern** (Slavonski Brod, 2. prosinca 1935. – Slavonski Brod, 12. ožujka 1992.), slikar i likovni pedagog.

„Živeći s brodskim pejsažem, s vidicima na grad iz raznih udaljenosti i u raznim rasvjetnim dispozicijama, zalazeći u parkove i skrovita dvorišta, hodajući po okolnim predjelima i tihim, napuštenim stazama, Kern je gledalac koji pojave oko sebe ne prenosi na papir s namjerom da reproducira njihov izgled realistički i s interesom na detalju, već su njegovi akvareli pretežno i manje više tek koloristička rezonancija tih pojava.“ – *Oto Švajcer, 1972.*

„Nosio je u svom duhu Krunoslav Kern jedan poticaj koji u sebi imaju istraživači i otkrivači. Usidren u Brodu (kao što je i sam Brod usidreno naselje) on je putovao – najprije samotno, ulicama (poznatim ulicama koje otkriva kao nešto posve previđeno), a zatim organizira, doslovno, cijele istraživačke ekspedicije slikara, kao što bi zaneseni istraživač pripremao ekspedicije u nepoznate svjetove. Zavičaj kao nepoznati svijet! Potaknuti ljude da ga otkriju! Da ga nauče vidjeti!“ – *Bogdan Mesinger, 1995.*

## Biografija
1935 - Sin Radoslava Kerna i Jozefine rođ. Rop, rođen je u Slav. Brodu 2. prosinca.
1954 – Maturira na Gimnaziji u Slavonskom Brodu i upisuje Višu pedagošku školu u Zagrebu – Likovnu grupu.
1956 – Kao student postavlja svoju prvu samostalnu izložbu u Muzeju Brodskog Posavlja u Slav. Brodu.
1959 – 28. veljače diplomira Višu pedagošku školu u klasi prof. Mladena Veže.
1960 – Zapošljava se kao nastavnik u Osnovnoj školi „I. G. Kovačić“ u Slav. Brodu.
1970 – Postaje članom Hrvatskog društva likovnih umjetnika.
1971 – Počinje s redovnim izlaganjima na Likovnoj koloniji  i izložbi „Grisia“ u Rovinju, te na izložbi „Castrum Vallis“ u Balama.
1979 – Upošljava se u Centru za kulturu Slavonski Brod pri Radničkom sveučilištu „Đuro Salaj“ – na mjestu voditelja likovne djelatnosti.
1980 – Jedan je od osnivača i voditelj Akvarelističke kolonije „Sava“, koja djeluje i danas.
1981 – Nakon više godina njegova zalaganja, u kući Ivane Brlić Mažuranić u Slavonskom Brodu otvara se Likovni salon „Becić“ izložbom ovog velikog hrvatskog slikara.
1982 – Osniva Crtačku i slikarsku školu „Albert Gruber“, koja je radila pod njegovim vodstvom sve do početka Domovinskog rata.
1984 – Diplomira na Pedagoškom fakultetu u Rijeci i stječe zvanje profesora likovnog odgoja i likovnih umjetnosti.
1986 – Pokreće slikarsku akciju „Slikari – Bolnici“. Akcija je okupljala slikare koji su svake godine svoje radove poklanjali Brodskoj bolnici.
1991 – Zajedno s kolegama-slikarima iz Slavonskog Broda slika „Platno mira“, koje je izlagano u Hrvatskoj i u inozemstvu.
1992 – 12. ožujka umire u Slavonskom Brodu.

## Izložbe
Samostalne izložbe
1956, 1962, 1964 – Slavonski Brod
1970 – Slavonska Požega
1972 – Düsseldorf (Njemačka),  Slavonski Brod
1973 - Sisak
1974 – Slavonski Brod, Vinkovci, Vojnić, Vrginmost, Vukovar
1975 – Đakovo, Jajce (BiH), Nova Gradiška, Osijek, Slavonska Požega
1976 – Samobor, Slavonski Brod
1977 – Kumrovec
1978 – Jajce (BiH), Osijek, Zagreb
1979 – Maribor (Slovenija), Slavonski Brod
1980, 1981 – Zagreb
1984 – Našice, Zagreb
1985 – Slavonski Brod
1986 – Lubin (Poljska), Oriovac, Rijeka, Slavonski Brod, Vrpolje, Zagreb
1987 – Karlovac, Novo Mesto (Slovenija), Oberhausen (Njemačka), Opatija
1988 – Đakovo, Zagreb
1989 – Čačak (Srbija), Karlovac, Niš (Srbija), Osijek, Zrenjanin (Srbija)
1990, 1991 – Osijek, Zagreb
1995 – Slavonski Brod (retrospektivna posthumna izložba)
Sudjelovao je na brojnim skupnim izložbama u Hrvatskoj i u inozemstvu.

## Priznanja i nagrade
1973 – Spomen-diploma za rad na likovom odgoju.
1978 – Mjesto Kumrovec poklonilo je sliku Krunoslava Kerna (s motivom starog sela) predsjedniku SFRJ Josipu Brozu Titu prigodom njegovog posjeta rodnom kraju.
1980 – Otkupna nagrada „Grisia'80“ – Rovinj.
1985 – Plaketa grada Slavonskog Broda.
1988 – Nagrada oslobođenja Slavonskog Broda.
2012 – Nagrada za životno djelo (posthumno) „Zlatna Čaplja“ – Slavonski Brod.
Grad Slavonski Brod postavlja spomen-ploču na kuću u kojoj je živio i radio.

## Literatura
* Likovna enciklopedija Jugoslavije, izdanje Jugoslavenskog leksikografskog zavoda „Miroslav Krleža“, Zagreb, 1987. Svezak 2, str. 42. Autor natuknice: Oto Švajcer. Reprodukcija (Motiv sa Save) str. 43.
* Enciklopedija hrvatske umjetnosti, izdanje Leksikografskog zavoda „Miroslav Krleža“, Zagreb, 1993. Svezak 1, str. 425. Autor natuknice: Oto Švajcer. Reprodukcija (Motiv sa Save) str. 425.
* Hrvatska likovna enciklopedija, izdanje Leksikografskog zavoda „Miroslav Krleža“ i „Vjesnik d.d.“, Zagreb, 2005. Svezak 3, str. 135.
* Juraj Baldani: Krunoslav Kern (predgovor katalogu MOJ BROD, SAVA I SLAVONIJA), Muzej grada Zagreba, 1980.
* Bogdan Mesinger: Krunoslav Kern (katalog izložbe), Muzej Brodskog Posavlja, 1995.
* Branimir Pešut: Savski spomenar- Krunoslav Kern, http://gugsb.hr/savski-spomenar-krunoslav-kern-2-xii-1935-12iii1992/